ועדת הכספים, כנסת 23, פרוטוקול מספר 202, 2020-12-08 13:05

משה גפני: אנחנו מחדשים את ישיבת ועדת הכספים.

משה גפני: אנחנו עוברים לסעיף האחרון בסדר היום אישור השינויים בהסכמי הקרנות ישראל-ארה"ב בהתאם לסעיף 5 לחוק קרן המדע הדו-לאומית, התשל"ז-1977, אישור השינויים בהסכמי הקרנות ישראל-ארה"ב בהתאם לסעיף 5 חוק הקרן הדו-לאומית למחקר ולפיתוח תעשייתיים, התשל"ח-1978, אישור השינויים בהסכמי הקרנות ישראל-ארה"ב בהתאם לסעיף 5 חוק הקרן למחקר ולפיתוח חקלאיים של ארצות-הברית וישראל, התש"ם-1979.

משה גפני: מי מסביר את השינויים בהסכמי הקרנות?

אורלי פישמן אורן: אני יכולה להסביר.

אורלי פישמן אורן: משרד ראש הממשלה.

אורלי פישמן אורן: בשנות ה-70 חתמו ממשלות ישראל וארצות הברית על שלושה הסכמים להקמת קרנות מחקר ופיתוח משותפות.

אורלי פישמן אורן: ההסכמים אושרו, אושררו ועוגנו בחוק הישראלי בשלושת החוקים שהזכרת.

משה גפני: מה יש בהסכמים האלה?

אורלי פישמן אורן: הסכם אחד הוא הסכם עם קרן המדע הדו לאומית בשנת 1972, הסכם שמדבר על שיתוף פעולה מדעי.

אורלי פישמן אורן: הסכם נוסף מדבר על שיתוף פעולה של מחקר ופיתוח תעשייתי.

אורלי פישמן אורן: ההסכם השלישי הוא הסכם לגבי קרן ומחקר ופיתוח חקלאי.

משה גפני: אלה הכול הסכמים עם ארצות הברית.

אורלי פישמן אורן: כן.

משה גפני: למה צריך להביא את זה?

משה גפני: כל כמה זמן צריך להביא את זה?

אורלי פישמן אורן: כאשר הממשלה רוצה להציע שינויים להסכמים, ההסכמים האלה עוגנו בשלושה חוקים, ובכל אחד משלושת החוקים האלה, בסעיף 5, נקבע שהממשלה רשאית, באישור ועדת הכספים של הכנסת, להציע שינויים בהסכם הקרן ולהתקין שינויים כאמור.

משה גפני: מה השינויים שאתם מבקשים?

אורלי פישמן אורן: השינויים שהממשלה מבקש הם מחיקה של סעיפים שמגבילים את התחולה הטריטוריאלית של הקרנות לגבולות 1967 בלבד כך הסעיפים האלה יבוטלו.

אורלי פישמן אורן: אני אומר בדיוק מה הם הסעיפים.

אורלי פישמן אורן: בהסכם של הקרן הדו-לאומית למחקר ופיתוח תעשייתיים, הממשלה מבקשת למחוק את סעיף 8D, בהסכם של הקרן למחקר ופיתוח חקלאי - - -

משה גפני: בואי נקצר.

משה גפני: לפי ההסכם הקיים, ההסכמים הללו והמחקרים עליהם מדברים, מדברים רק במסגרת הגבולות של 1967.

אורלי פישמן אורן: נכון.

משה גפני: מה שהממשלה מבקשת עכשיו זה לשנות את זה וזה בהסכמה עם ארצות הברית?

אורלי פישמן אורן: כן.

משה גפני: שזה יחול גם ביהודה ושומרון.

אורלי פישמן אורן: נכון.

משה גפני: ורמת הגולן.

אורלי פישמן אורן: כן.

אורית קרמר: המחלקה המשפטית במשרד החוץ.

משה גפני: את הנהנת כן.

אורית קרמר: נכון.

משה גפני: אתם מבקשים את זה כך שזה לא יחול רק בתחומי הקו הירוק.

אורית קרמר: הגענו להסכמה עם האמריקאים שהתחולה הטריטוריאלית לא תוגבל.

אורית קרמר: אם היא הייתה מוגבלת לגבולות 1967, ההגבלה הזאת מוסרת על ידי התיקונים שאנחנו מבקשים את אישור הוועדה.

משה גפני: תמשיכי בבקשה.

אורלי פישמן אורן: בכל אחד מההסכמים נקבע סעיף שמגביל את תחולת פעולת הקרנות לגבולות 1967.

אורלי פישמן אורן: הממשלה מבקשת לבטל את הסעיפים האלה כך שהפעולה של הקרנות - - -

משה גפני: זה הכול בהסכמה עם ארצות הברית.

אורלי פישמן אורן: כן.

אורלי פישמן אורן: האמריקאים הציעו את השינוי הזה.

משה גפני: זה גם ממשל ביידן?

צבי אבינר ופני: לא.

צבי אבינר ופני: זה מתקופת ממשל טראמפ.

משה גפני: מי הדובר?

צבי אבינר ופני: צבי אבינר ופני, משרד החוץ.

משה גפני: יש בעיות עם זה?

צבי אבינר ופני: לא.

משה גפני: אנחנו צריכים להצביע על ההחלטה הזאת.

אייל לב-ארי: כן.

אייל לב-ארי: יש עוד עניין אחד שמאריכים את הסכם שיתוף הפעולה החקלאי.

אורלי פישמן אורן: זאת לא בדיוק הארכה.

אורלי פישמן אורן: מדובר בעניין של פרשנות.

אורלי פישמן אורן: אנחנו פירשנו את הסכם הקרן הדו-לאומית בנושא החקלאות כחל, האמריקאים היו קצת יותר ספקנים נוכח לשון הסעיף בהסכם המקורי, אבל הגענו להסכמה שלמען הסר כל ספק – כי ההסכם הזה היה פעיל כל השנים ולא הייתה שום בעיה אתו – נציין בפרוטוקול הזה של התיקונים שההסכם היה תקף ויוכל להיות מבוטל רק בטכניקה של הביטול שמנויה.

משה גפני: זאת אומרת, אתם מבקשים עוד דבר.

משה גפני: אתם מבקשים שכאשר מאריכים את התוקף של ההסכם על הקרן בנושאים החקלאיים, אף על פי שלפי טענתכם זה ממילא מוארך אבל אתם רוצים למען הסר ספק להאריך את המועד וכדי לשנות את זה יצטרכו לעשות בהתאם לתנאים שהיו קיימים או שקיימים גם היום בקרנות האחרות.

אורלי פישמן אורן: למעשה לא מדובר בתיקון.

אורלי פישמן אורן: מדובר בהצהרה בין הצדדים.

משה גפני: יש עוד דברים?

אורלי פישמן אורן: לא.

איתי אפטר: משרד המשפטים, ייעוץ וחקיקה.

איתי אפטר: אני אוסיף שמבחינת האמריקאים ברגע שאנחנו נאשרר את ההסכם, ההסכם אצלם ייכנס לתוקף אוטומטית והוא לא יצטרך לעבור את הסנט או משהו כזה.

איתי אפטר: זה הסכם שאצלם ייכנס לתוקף אוטומטית.

משה גפני: למה לא יצטרך לעבור את הסנט?

איתי אפטר: כי בארצות הברית יש סוגים של הסכמים שעוברים אגרימנט, הסכמים שנכנסים לתוקף מיד עם כניסתם לתוקף עבור המדינה השנייה.

משה גפני: מי המוסמך בארצות הברית לקבל החלטה כזאת אם זה לא הסנט?

איתי אפטר: הנשיא.

איתי אפטר: הרשות המבצעת.

משה גפני: ולא צריך את האישור של הסנט.

איתי אפטר: בהסכם הזה לא.

משה גפני: למה?

משה גפני: מה הסיבה?

משה גפני: זה הסכם עם מדינה אחרת.

איתי אפטר: זה המשפט האמריקאי.

איתי אפטר: ברגע שאנחנו נאשר את זה, זה ייכנס לתוקף.

אייל לב-ארי: זה המשפט האמריקאי.

משה גפני: חברי הכנסת, שאלות?

אופיר סופר: לא.

אופיר סופר: בסך הכול נראה מבורך.

אופיר סופר: אני וחברי בצלאל סמוטריץ' ביקרנו בשבוע שעבר באוניברסיטת אריאל, נראה לי שעל פי הדברים כאן היא המרוויחה העיקרית מהאירוע הזה ואנחנו שמחים.

משה גפני: מי מרוויח?

אופיר סופר: ארץ ישראל.

אופיר סופר: לכן האירוע הוא חשוב ומשמעותי.

משה גפני: מיקי?

מיקי לוי: אני אלך נגד אוניברסיטת אריאל?

משה גפני: לא.

משה גפני: זאת לא האוניברסיטה.

משה גפני: הצבעה אחת?

אייל לב-ארי: כן.

משה גפני: מי בעד אישור השינויים כפי שהוצגו כאן

משה גפני: בהסכמי הקרנות ישראל-ארצות הברית, בהתאם לסעיפים שהקראנו?

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: השינויים אושרו.

משה גפני: אנחנו מודים לכם ואנחנו מאחלים לכם בהצלחה.

משה גפני: תודה רבה.

משה גפני: הישיבה נעולה.